REGOLAMENT TAL-KUMMISSJONI (KE) Nru 1111/2009
tad-19 ta’ Novembru 2009
li jadotta l-pjan li jalloka lill-Istati Membri riżorsi li għandhom jitħallsu mill-baġit tas-sena 2010 għall-provvista tal-ikel mill-ħażniet tal-intervent għall-benefiċċju tal-persuni l-aktar fil-bżonn fil-Komunità u li jidderoga minn ċerti dispożizzjonijiet tar-Regolament (KEE) Nru 3149/92
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1234/2007 tat-22 ta’ Ottubru 2007 li jistabbilixxi organizzazzjoni komuni ta’ swieq agrikoli u dwar dispożizzjonijiet speċifiċi għal ċerti prodotti agrikoli (1) (Ir-Regolament Waħdieni dwar l-OKS), u b’mod partikolari il-punti (f) u (g) tal-Artikolu 43, flimkien mal-Artikolu 4 tiegħu,
Wara li kkunsidrat ir-Regolament tal-Kunsill (KE) Nru 2799/98 tal-15 ta’ Diċembru 1998 li jistabbilixxi arranġamenti agromonetarji għall-euro (2), b’mod partikolari l-Artikolu 3(2) tiegħu,
Billi:
(1)
Bi qbil mal-Artikolu 2 tar-Regolament tal-Kummissjoni (KEE) Nru 3149/92 tad-29 ta’ Ottubru 1992 li jippreskrivi regoli dettaljati għar-riforniment ta’ ikel mill-ħażna ta’ intervent għall-benefiċċju tal-persuni l-aktar fil-bżonn fil-Komunità (3), il-Kummissjoni għandha tadotta pjan ta’ distribuzzjoni li għandu jkun iffinanzjat mir-riżorsi disponibbli fis-sena tal-baġit 2010. Dak il-pjan għandu jistabbilixxi partikolarment, għal kull Stat Membru li japplika l-miżura, ir-riżorsi finanzjarji massimi disponibbli sabiex iwettaq il-parti tiegħu tal-pjan, u l-kwantità ta’ kull tip ta’ prodott li għandha tittieħed mill-ħażniet miżmuma mill-aġenziji tal-intervent.
(2)
L-Istati Membri involuti fil-pjan tat-tqassim għas-sena tal-baġit 2010 kienu fornew l-informazzjoni meħtieġa skont l-Artikolu 1 tar-Regolament (KEE) Nru 3149/92.
(3)
Għall-finijiet tal-allokazzjoni tar-riżorsi, għandhom jiġu kkunsidrati l-esperjenza u sa liema punt l-Istati Membri utilizzaw ir-riżorsi allokati lilhom fis-snin preċedenti.
(4)
Il-punt 1(c) tal-Artikolu 2(3) tar-Regolament (KEE) Nru 3149/92 jipprovdi għall-allokazzjoni tar-riżorsi għax-xiri fis-suq ta’ prodotti temporanjament mhux disponibbli fil-ħażniet tal-intervent. Peress illi l-ħażniet taċ-ċereali attwalment miżmuma mill-aġenziji tal-intervent mhumiex biżżejjed biex jiġu koperti l-allokazzjonijiet li jikkorrispondu għat-talbiet għaċ-ċereali u r-ross, l-allokazzjonijiet tar-riżorsi għandhom jiġu stabbiliti sabiex jippermettu x-xiri fis-suq ta’ ċereali jew ross, kif meħtieġ għall-implimentazzjoni tal-pjan ta’ distribuzzjoni għas-sena tal-baġit 2010.
(5)
L-Artikolu 7(1) tar-Regolament (KEE) Nru 3149/92 jipprovdi għat-trasferiment bejn l-Istati Membri ta’ prodotti li mhumiex disponibbli fil-ħażniet tal-intervent tal-Istat Membru fejn prodotti bħal dawn huma meħtieġa biex jiġi implimentat il-pjan tat-tqassim annwali. Jeħtieġ għalhekk li jiġu awtorizzati t-trasferimenti intra-Komunitarji meħtieġa għall-implimentazzjoni ta’ dak il-pjan għall-2010, bil-kundizzjonijiet stipulati fl-Artikolu 7 tar-Regolament (KEE) Nru 3149/92.
(6)
L-Artikolu 7(3) tar-Regolament (KEE) Nru 3149/92 jipprovdi l-għażla, f’każijiet fejn ikun previst it-trasferiment ta’ prodotti mill-Istat Membru li fih jinżammu f’intervent, għal Stat Membru ieħor, għall-operaturi, biex iressqu offerta mingħajr ma jittrasferixxu l-prodotti rilaxxati mill-ħażniet tal-intervent lejn l-Istat Membru applikant. L-Artikolu 25 tar-Regolament (KE) Nru 1234/2007 jipprovdi li l-ħruġ ta’ prodotti akkwistati b’intervent pubbliku għandu jsir b’tali mod li tiġi evitata kwalunkwe disturbanza tas-suq,
(7)
Minħabba l-qagħda attwali tas-suq fis-settur tal-ħalib, karatterizzat minn livelli ta’ prezzijiet baxxi, l-użu tal-għażla pprovduta fl-Artikolu 7(3) tar-Regolament (KEE) Nru 3149/92 ma għandux jitħalla fil-pjan ta’ distribuzzjoni tal-2010 għall-butir u għat-trab tal-ħalib xkumat sabiex jiġu evitati d-disturbi fis-suq wara r-rilaxx ta’ dawk il-prodotti f’ċerti swieq li diġà huma fornuti tajjeb. Għall-istess raġuni, l-użu tal-possibbiltajiet offerti lill-operaturi fil-paragrafi 2 u 2a tal-Artikolu 4 ta’ dak ir-Regolament għandu jkun limitat sabiex il-prodotti tal-ħalib maħsuba għatqassim lill-persuni l-aktar fil-bżonn fil-Komunità, jikkonformaw ma’ ċerti rekwiżiti li jikkonċernaw il-kompożizzjoni tagħhom u l-kwantità ta’ ħalib użat fil-manifattura tagħhom. Sabiex tiġi sorveljata l-konformità ma’ dik ir-regola, l-Istati Membri għandhom jipprovdu fir-rapporti tal-progress tagħhom lista dettaljata ta’ prodotti mqassma mqiegħda taħt il-kategoriji “kontenut għoli ta’ xaħam” jew “oħrajn”.
(8)
Sabiex jiġi żgurat li l-prodotti tal-ħalib mill-ħażniet tal-intervent ma jidħlux fis-suq f’mument inopportun matul is-sena, il-perjodu ta’ żmien ipprovdut fit-tielet subparagrafu tal-Artikolu 3(2) tar-Regolament (KEE) Nru 3149/92 li matulu l-butir u t-trab tal-ħalib xkumat jistgħu jittieħdu mill-ħażniet tal-intervent għandu jitqassar.
(9)
Jekk titqies il-kumplessità tal-implimentazzjoni tal-pjan ta’ tqassim tal-2010, li tesiġi volum għoli ta’ trasferimenti intra-Komunitarji, huwa xieraq li tiżdied il-marġni ta’ 5 % pprovduta fl-Artikolu 3(3) tar-Regolament (KEE) Nru 3149/92.
(10)
Għall-implementazzjoni tal-pjan ta’ tqassim annwali, l-avveniment operattiv fil-qofol tat-tifsira tal-Artikolu 3 tar-Regolament (KE) Nru 2799/98 għandu jkun id-data li fiha tibda s-sena finanzjarja għall-amministrazzjoni tal-ħażniet fil-ħażna pubblika.
(11)
Bi qbil mal-Artikolu 2(2) tar-Regolament (KEE) Nru 3149/92, il-Kummissjoni fittxet il-parir tal-organizzazzjonijiet ewlenin li huma familjari mal-problemi tal-persuni l-aktar fil-bżonn fil-Komunità meta kienet qed tħejji dan il-pjan ta’ tqassim annwali.
(12)
L-Artikolu 2(1) tar-Regolament (KEE) Nru 3149/92 jipprovdi li l-Kumissjoni għandha tadotta l-pjan ta’ tqassim annwali qabel l-1 ta’ Ottubru ta’ kull sena. Minħabba l-qagħda attwali fis-suq tal-prodotti tal-ħalib, u fid-dawl tal-ħtieġa għal aktar konsultazzjonijiet mal-Istati Membri dwar it-talbiet tagħhom, għadu ma kienx possibbli għall-Kummissjoni biex tadotta l-pjan ta’ tqassim. Għalhekk, sabiex tiġi żgurata l-esekuzzjoni f’waqtha tal-pjan ta’ tqassim annwali, dan ir-Regolament għandu jidħol fis-seħħ immedjatament wara l-pubblikazzjoni tiegħu.
(13)
Il-Kumitat ta’ Ġestjoni għall-Organizzazzjoni Komuni tas-Swieq Agrikoli ma tax opinjoni tiegħu fil-limitu taż-żmien stabbilit mill-president tiegħu,
ADOTTAT DAN IR-REGOLAMENT:
Artikolu 1
Fl-2010, it-tqassim tal-ikel lill-persuni li huma l-aktar fil-bżonn fil-Komunità, skont l-Artikolu 27 tar-Regolament (KE) Nru 1234/2007, għandu jsir skont il-pjan annwali ta’ distribuzzjoni stabbilit fl-Anness I ta’ dan ir-Regolament.
Artikolu 2
L-allokazzjonijiet lill-Istati Membri maħsuba għax-xiri taċ-ċereali fis-suq, kif meħtieġa skont il-pjan imsemmi fl-Artikolu 1, għandhom ikunu kif stabbilit fl-Anness II.
Artikolu 3
1. B’deroga mill-Artikolu 3(2) tar-Regolament (KEE) Nru 3149/92, għall-pjan ta’ tqassim tal-2010, il-butir u t-trab tal-ħalib xkumat għandhom jittieħdu mill-ħażniet tal-intervent mill-1 ta’ Mejju sat-30 ta’ Settembru 2010. L-iskadenza ta’ sittin jum għat-teħid tal-prodotti pprovduta fil-ħames subparagrafu tal-Artikolu 3(2) ta’ dak ir-Regolament m’għandhomx japplikaw f’dan il-każ.
Madankollu, l-ewwel subparagrafu ma għandux japplika għal allokazzjonijiet ta’ 500 tunnellata jew inqas.
2. B’deroga mill-Artikolu 3(3) tar-Regolament (KEE) Nru 3149/92, għall-pjan ta’ tqassim tal-2010, fejn ċerti bidliet sostanzjati jikkonċernaw 10 % jew aktar tal-kwantitajiet jew tal-valuri mdaħħla għal kull prodott fil-pjan Komunitarju, il-pjan għandu jiġi rivedut.
Artikolu 4
1. B’deroga mill-paragrafi 2 u 2a tal-Artikolu 4 tar-Regolament (KEE) Nru 3149/92, matul l-implimentazzjoni tal-pjan ta’ tqassim tal-2010, l-Istati Membri għandhom iqiegħdu l-prodotti tal-ħalib maħsuba għat-tqassim jew taħt il-kategorija “kontenut għoli ta’ xaħam” inkella taħt il-kategorija “oħrajn”.
2. L-Istati Membri għandhom jiżguraw li l-kwantità totali ta’ xaħam fil-ħalib jammonta għal minimu ta’ 20 % tal-piż totali tal-prodotti fl-ewwel kategorija u li l-manifattura tal-kwantità totali tal-prodotti fit-tieni kategorija tkun ħtieġet kwantità ta’ ħalib ta’ mhux anqas minn 90 % tal-piż totali.
3. Ir-rapport ta’ progress għall-pjan ta’ tqassim tal-2010, kif ipprovdut mill-Artikolu 10 tar-Regolament (KEE) Nru 3149/92, għandu jkollu lista dettaljata tal-prodotti mqassma li jinsabu fil-kategorija “kontenut għoli ta’ xaħam” inkella fil-kategorija “oħrajn”.
Artikolu 5
1. It-trasferiment intra-Komunitarju tal-prodotti elenkati fl-Anness III ta’ dan ir-Regolament huma awtorizzati skont il-kundizzjonijiet stipulati fl-Artikolu 7 tar-Regolament (KEE) Nru 3149/92.
2. B’deroga mill-Artikolu 7(3) tar-Regolament (KEE) Nru 3149/92, fil-każ li trasferiment ta’ trab tal-ħalib xkumat inkella butir minn Stat Membru li fih dawn il-prodotti jkunu preżenti fil-ħażniet tal-intervent, għall-Istat Membru li fih dawk il-prodotti jkunu se jintużaw għall-implimentazzjoni tal-pjan ta’ tqassim annwali, ikun previst f’dan ir-Regolament, l-operatur m’għandux ikollu l-għażla li jqiegħed il-prodotti rtirati fis-suq Komunitarju fl-ewwel Stat Membru imma jkollu jittrasferihom għat-tieni Stat Membru.
Artikolu 6
Għall-finijiet tal-implimentazzjoni tal-pjan ta’ tqassim annwali msemmi fl-Artikolu 1 ta’ dan ir-Regolament, id-data tal-avveniment operattiv fil-qofol tat-tifsira tal-Artikolu 3 tar-Regolament (KE) Nru 2799/98 għandha tkun l-1 ta’ Ottubru 2009.
Artikolu 7
Dan ir-Regolament għandu jidħol fis-seħħ l-għada tal-pubblikazzjoni tiegħu f’Il-Ġurnal Ufficjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, id-19 ta’ Novembru 2009.